b'\n_START_ARTICLE_\nJo\xc5\xbee Hradil\n_START_SECTION_\n\xc5\xbdivljenje\n_START_PARAGRAPH_\n\xc5\xbde pred za\xc4\x8detkom formalnega \xc5\xa1olanja se mu je materina prekmur\xc5\xa1\xc4\x8dina prepletala z mad\xc5\xbear\xc5\xa1\xc4\x8dino, saj je komunikacija v dru\xc5\xbeini potekala v obeh jezikih. Tudi prva \xc5\xa1tiri leta formalnega izobra\xc5\xbeevanja so mu potekla v znamenju mad\xc5\xbear\xc5\xa1\xc4\x8dine, saj je beltinsko osnovno \xc5\xa1olo obiskoval v \xc4\x8dasu mad\xc5\xbearske zasedbe Prekmurja, ko si je zasedbena oblast prizadevala v \xc4\x8dim ve\xc4\x8djem obsegu uveljaviti mad\xc5\xbear\xc5\xa1\xc4\x8dino kot u\xc4\x8dni jezik na vseh ravneh \xc5\xa1olanja. Slovenski knji\xc5\xbeni jezik mu je pribli\xc5\xbeala kasnej\xc5\xa1a slovenska \xc5\xa1ola v petem razredu osnovne \xc5\xa1ole in osmih razredih murskosobo\xc5\xa1ke gimnazije. Med \xc5\xa1tudijem germanistike in slavistike na ljubljanski Filozofski fakulteti je svoje jezikovno znanje \xc5\xa1e poglobil, zlasti sloven\xc5\xa1\xc4\x8dine in angle\xc5\xa1\xc4\x8dine, nekoliko tudi srbohrva\xc5\xa1\xc4\x8dine in ru\xc5\xa1\xc4\x8dine. Po diplomi leta 1965 se je odlo\xc4\x8dil za izpopolnjevanje v mad\xc5\xbear\xc5\xa1\xc4\x8dini: udele\xc5\xbeil se je ve\xc4\x8dmese\xc4\x8dnih jezikovnih te\xc4\x8dajev v Debrecenu ter eno leto \xc5\xa1tudiral hungaristiko na Fakulteti Loranda E\xc3\xb6tv\xc3\xb6sa v Budimpe\xc5\xa1ti- V teh letih je vlogo u\xc4\x8denca nekajkrat zamenjal z vlogo u\xc4\x8ditelja; v letih 1960 - 1970 je na murskosobo\xc5\xa1kih srednjih \xc5\xa1olah (gimnazija, u\xc4\x8ditelji\xc5\xa1\xc4\x8de, ekonomska in zdravstvena \xc5\xa1ola) pou\xc4\x8deval angle\xc5\xa1\xc4\x8dino in sloven\xc5\xa1\xc4\x8dino. Nato je bil pet let samostojni kulturni ustvarjalec in publicist. Strokovne izku\xc5\xa1nje in kulturni ugled, ki si jih je bil pridobil v tem \xc4\x8dasu so mu pozneje odprli vrata v Pomursko zalo\xc5\xbebo, kjer je bil vse do upokojitve leta 1992 glavni in odgovorni urednik in tam med drugim urejal znamenito prevodno zbirko Mostovi. Svoje bogato jezikovno znanje je v naslednjih letih opredmetil z ve\xc4\x8d slovarji in s \xc5\xa1tevilnimi knji\xc5\xbeevnimi prevodi. Prevajal je iz ameri\xc5\xa1ke in \xc5\xa1e zlasti iz mad\xc5\xbearske knji\xc5\xbeevnosti. Za svoje prevajalsko delo je prejel ve\xc4\x8d priznanj in nagrad, npr. priznanje Mad\xc5\xbearske akademije in priznanje Tiborja D\xc3\xa9ryja, Pet\xc5\x91fijevo in Adyjevo plaketo Dru\xc5\xa1tva mad\xc5\xbearskih pisateljev - katerega izredni \xc4\x8dlan je bil od leta 1991 - za prvenstvo pri prevajanju obeh pesnikov v sloven\xc5\xa1\xc4\x8dino, plaketo Pro litteris Hungaricis ter spominsko plaketo za \xc5\xbeivljenjsko delo Pro Cultura Hungarica mad\xc5\xbearskega ministrstva za kulturo (2004).\n_START_SECTION_\nDelo\n_START_PARAGRAPH_\nMad\xc5\xbearsko - slovenski slovar, 1961 Mad\xc5\xbearsko - slovenski slovar/ Magyar - szloven szotar, 1982 Slovensko - mad\xc5\xbearski slovar/ Szloven - magyar szotar, 1998 Angle\xc5\xa1ko/ slovensko, slovensko/ angle\xc5\xa1ko, 1990 Mad\xc5\xbearsko/slovensko, slovensko/ mad\xc5\xbearsko, 1990 2300 slovenskih besed v angle\xc5\xa1\xc4\x8dini, 2005 Pahlja\xc4\x8dasti slovar; slovensko - angle\xc5\xa1ki, angle\xc5\xa1ko - slovenski, 2005 Trijezi\xc4\x8dni pahlja\xc4\x8dasti slovar: slovensko - angle\xc5\xa1ki - mad\xc5\xbearski, mad\xc5\xbearsko - angle\xc5\xa1ki - slovenski, 2006'